পেশাগত কারণে মাঝে কিছুদিন কয়েকটি উপজেলা শহর ঘুরে দেখার সৌভাগ্য হয়েছিল আমার। তাদের মধ্যে একটি উপজেলা শহরে কয়েক বছর স্থায়ীভাবেও ছিলাম। আমাদের এই উপজেলা শহরগুলো নানা মাত্রায় বড়ো শহরগুলো থেকে সুযোগ-সুবিধার ক্ষেত্রে পিছিয়ে। আর পিছিয়ে থাকাটাই হয়তো স্বাভাবিক। তবে আমার মনে হয়েছে একটা ব্যাপারে উপজেলা ভিত্তিক এই ছোট শহরগুলো পুরোপুরি এগিয়ে। আর তা হলো এখানে বড়ো বড়ো খেলার মাঠ এবং খোলা প্রান্তর আছে যা বড়ো শহরগুলোতে প্রায় নাই হয়ে যাচ্ছে। ফলে ছোট শহরগুলোয় শিশু কিশোর যুবকদের বিনোদনে খেলাধুলা এখনও বড়ো একটা স্থান দখল করে আছে। অন্যদিকে বড়ো শহরগুলোয় বিনোদনের ক্ষেত্রে কম্পিউটার বা ইনডোর গেমস-ই ভরসা।